סקירה על אודות אסטרטגיית הביטחון הלאומי של ארה"ב לשנת 2017[[1]](#footnote-1)

**כללי**

1. ב-18 לדצמבר 2017 פרסם הבית הלבן את אסטרטגיית הביטחון הלאומי הראשונה של ממשל טראמפ[[2]](#footnote-2).
2. ניסוח אסטרטגיה זו ופרסומה מחויב מכוח חוק גולדווטר-ניקולס (1986) ומחוק הביטחון הלאומי (1947)[[3]](#footnote-3). האסטרטגיה הנוכחית מחליפה את המסמך הקודם שפורסם בפברואר 2015.
3. אורך המסמך 57 עמודים (כולל מבוא) והוא ארוך כמעט פי שתיים מקודמו (באופן כללי, מדובר במסמך אסטרטגיית הביטחון הלאומי הארוך ביותר שפורסם מאז שנת 2001 והשלישי הכי ארוך מעולם).
4. המסמך מחולק לשמונה חלקים כדלהלן:
   1. הקדמת הנשיא (שני עמודים)
   2. פתיחה (שישה עמודים)
   3. עיקר ראשון – הגנה על העם האמריקני, המולדת ודרך החיים האמריקנית (תשעה עמודים)
   4. עיקר שני – הגנה על השגשוג האמריקני (שבעה עמודים)
   5. עיקר שלישי – שמירת השלום באמצעות כוח (אחד-עשרה עמודים)
   6. עיקר רביעי – קידום ההשפעה האמריקנית (שבעה עמודים)
   7. האסטרטגיה בהקשר אזורי (תעשה עמודים)
   8. סיכום (עמוד אחד)
5. המסמך נכתב במועצה לביטחון לאומי (National Security Council) של הבית הלבן ופורסם בחתימת הנשיא. על פניו, נראה שהמחברים הראשיים של המסמך היו Nadia Schadlow ו-Seth Carter.
6. המסמך אמור לשמש כמצע הרעיוני של כל מסמכי הביטחון הלאומי של ארה"ב. עם זאת, יש לציין שמסמך אסטרטגיית ההגנה הלאומית (National Defense Strategy) אמור להתפרסם ב-19 בינואר 2018 ועל פניו נכתב במקביל למסמך אסטרטגיית הביטחון הלאומית. לפיכך, מידת ההנחיה של אסטרטגיית הביטחון הלאומית לאסטרטגיית ההגנה הלאומית ואף ההלימה של שני המסמכים אינה ברורה עדיין.
7. להלן יובאו התכנים העיקריים במסמך ולאחריו סיכום ומסקנות.

**עיקרי המסמך**

1. הקדמת הנשיא
   1. העם האמריקני בחר בנשיא הנוכחי על מנת להשיב את ארה"ב לגדולתה ("Make America Great Again"). הממשל הנוכחי מתמקד בהשגת מטרה זו.
   2. האיומים הניצבים נגד ארה"ב התעצמו בשנים האחרונות וכתוצאה מכך היא ניצבת בפני "עולם מסוכן באופן יוצא מגדר הרגיל". האיומים הם ביטחוניים, פליליים וכלכליים באופיים.
   3. הממשל הנוכחי השיג התקדמות במספר תחומים, אף כי איומים רבים נותרו על כנם.
   4. משפט המפתח בפתיחה, המשמש במידה מסוימת כהצהרת כוונות לאסטרטגיה כולה הוא כדלהלן: "ארה"ב תשאף לקיים עולם של מדינות חזקות, ריבוניות ועצמאיות, כל אחת עם תרבותה וחלומותיה, החיות זו לצד זו בשגשוג, חירות ושלום".
   5. ארה"ב תקדם מאזן כוחות המקנה יתרון לארה"ב, לבעלות בריתה ולשותפותיה, תוך שמירה על ערכיה.
   6. ממשלת ארה"ב תתעדף את האינטרסים של העם האמריקני, ביטחונו ושגשוגו.
2. פתיחה
   1. ארה"ב חזקה מבחינה פנימית היא ארה"ב שמסוגלת להוביל מבחינה חיצונית. לפיכך, האינטרס של ממשלת ארה"ב, כמו גם של מבקשי שלומה ושל מבקשי שלום העולם, הוא לקיים את עוצמתה של ארה"ב. חובתה של ממשלת ארה"ב לתעדף בראש ובראשונה את ארה"ב עצמה.
   2. האסטרטגיה מבוססת על "ראיה מפוכחת" של האינטרסים האמריקניים ונחישות להתמודד עם אתגרים. האסטרטגיה מבוססת על תפיסת עולם של "ריאליזים עקרוני" (Principled Realism) המונחה על ידי תוצאות ולא על ידי אידיאולוגיה.
   3. השלום, הביטחון והשגשוג מבוססים על מדינות ריבוניות המכבדות את אזרחיהן ומשתפות פעולה אחת עם השנייה.
   4. העם האמריקני הוא מקור הכוח והסמכות. זכויותיו וחירותו מוגנות על ידי מוסדות הממשל – הן מכוח סמכויותיהם והן מעצם הגבלתם – על ידי שלטון החוק ועל ידי מסורות ועקרונות.
   5. ארה"ב נאלצה לנהל מאבקים – הן פנימיים והן חיצוניים – כדי להגיע למעמדה הנוכחי. הנצחונות הצבאיים לוו בנצחונות כלכליים ופוליטיים המבוססים על כלכלת שוק וסחר הוגן, עקרונות דמוקרטיים ושותפויות ביטחוניות.
   6. לאחר המלחמה הקרה הפכה ארה"ב שאננה, יתרונותיה החלו להישחק ויריביה הצליחו ליישם תוכניות ארוכות טווח לאתגרה – תוך ניצול הסדר העולמי שהיא בנתה ותחזקה.
   7. יריביה העיקריים של ארה"ב הם כדלהלן:
      1. סין ורוסיה, אשר מאתגרות את עוצמתה של ארה"ב השפעתה והאינטרסים שלה בכל כלי העוצמה הלאומיים (צבא, כלכלה, מידע ודיפלומטיה).
      2. צפון קוריאה ואיראן, אשר מאיימות לשבש את היציבות באזוריהן, מאיימות על ארה"ב ובעלות בריתה ומתעמרות באזרחיהן שלהן.
      3. ארגונים רב לאומיים (בין אם איסלאמיים קיצוניים ובין אם פליליים), אשר מנסים לפגוע באזרחים אמריקניים.
   8. ארה"ב נאלצת להעריך מחדש את המדיניות שמתבססת על ההנחה ששיתוף יריבים במוסדות בין לאומיים ובסדר הבין לאומי[[4]](#footnote-4) יגרום להם "להפוך את עורם" – מדיניות שלפי המסמך, כשלה ברוב המקרים.
   9. יתרונותיה הצבאיים של ארה"ב מצטמקים והולכים. כיום, גם מדינות חלשות יחסית מסוגלות לאיים על ארה"ב גופא (כולל בנשק להשמדה המונית). כמו כן, מדינות מסוגלות לאתגר את ארה"ב ובעלות בריתה מתחת לסף העימות הצבאי.
   10. המאבק במימד המידע מאיץ את המאבקים במימדים הכלכלי, הצבאי והפוליטי. למידע יכולת לעצב את העוצמה הכלכלית האמריקני ת ואת מעמדה האסטרטגי בעולם.
   11. ארה"ב נדרשת להוביל. בהיעדר הובלה אמריקנית, שחקנים זדוניים ימלאו את החלל.
   12. התחרות בה ארה"ב נמצאת אינה עניין חולף, אלא קבוע. אלו הם אתגרים מורכבים וארוכי טווח המצריכים תשומת לב ומחויבות לאומית מתמשכת.
   13. תחרות אינה בהכרח עויינות ולא בהכרח מובילה לעימות. עם זאת, אל לאף אחד להטיל ספק בנכונותה של ארה"ב להגן על האינטרסים שלה.
   14. האסטרטגיה מזהה ארבעה אינטרסי ליבה של ארה"ב, כדלהלן:
       1. הגנה על העם האמריקני, המולדת ודרך החיים האמריקנית
       2. קידום השגשוג האמריקני
       3. שמירה על השלום באמצעות כוח
       4. קידום ההשפעה האמריקנית
   15. שמירה על אינטרסים אלו מחייבת חיזוק הריבונות האמריקנית.
   16. הפעולות של ארה"ב בזירה הבינ"ל ינבעו בראש ובראשונה ממניעים לקדם את ארה"ב – נכון הדבר גם למקרים בהם ארה"ב תפעל בשיתוף פעולה עם גורמים אחרים.
   17. ארה"ב מצפה מבעלות בריתה לנשיאה שוויונית יותר בנטל. ארה"ב תפעל להשגת שיתוף פעולה (Cooperation) והדדיות (Reciprocity) – משמע, שיתוף הן באחריות והן בנטל.
   18. אי אפשר לכפות את דרך החיים האמריקנית על אחרים וכמו כן, היא אינה השיא הדטרמיניסטי של "הקדמה".
3. עיקר ראשון – הגנה על העם האמריקני, המולדת ודרך החיים האמריקנית
   1. ישנם יתרונות בקשרים ופעולות גומלין (Engagement) עם העולם – המתבטאים בזרימה חופשית של מידע וסחר. בד בבד, קשרים על העולם, אין פירושם ויתור על זכויות של המדינה הריבונית וחובותיה או התפשרות על בטחונה.
   2. חלק זה מזהה מספר איומים (לפי סדר הופעתם במסמך):
      1. צפון קוריאה והנשק להשמדה המונית שברשותה
      2. איראן ותמיכתה בטרור
      3. קבוצות ג'יהאדיסטיות
      4. שחקנים בלתי מדינתיים פליליים החותרים תחת הסדר החברתי באמצעות סמים וסחר בבני אדם
      5. ניצול הדמוקרטיה האמריקנית ונכסיה האינטלקטואליים על ידי יריבים
      6. חתירה של יריבים תחת אושיות הדמוקרטיה האמריקנית
      7. איומי סב"ר על התשתיות החיוניות ועל מגזרי התעופה והשינוע הימי
   3. שליטה של ארה"ב על גבולותיה היא הצעד הראשון להגנה על המולדת ולחיזוק הריבונות האמריקנית.
   4. ההגנה על המולדת תיעשה במרחק הרב ביותר האפשרי מארה"ב גופא, בשאיפה לאמנע (Interdict) את האיומים במקור.
   5. חלק מההגנה על המולדת מתבטא ביכולת לפעול במהירות במקרה של אסונות טבע או של התקפה על ארה"ב גופא.
   6. ההגנה על העם האמריקני, מולדתו ודרך החיים שלו מתחלקת למספר חלקים, כאשר לכל חלק מספר משימות עיקריות לביצוע:
      1. אבטחת גבולות ושטח מפני איומי ים, אוויר, קרקע, חלל וסב"ר.
         * הגנה מפני נשק להשמדה המונית – הן בהפעלה באמצעות טילים בליסטיים והן באמצעים אחרים. המשימות לביצוע בהקשר זה הן כדלהלן:
           + שיפור ההגנה מפני טילים – כולל יכולת יירוט טילים לפני שיגורם – אך ללא כוונה לערער את היציבות הבין מעצמתית.
           + גילוי נשק להשמדה המונית ושיבושו – בעיקר בתוך ארה"ב, אך גם בעולם.
           + חיזוק אמצעים נגד הפצת נשק להשמדה המונית.
           + פגיעה (Target) בטרוריסטים המשתמשים בנשק להשמדה המונית.
         * מאבק נגד איומים ביולוגיים ומגיפות – מעשי ידי אדם וטבעיות. המשימות לביצוע בהקשר זה הן כדלהלן:
           + גילוי איומים ביולוגים במקור והכלתם.
           + סיוע לחדשנות בתחום הביו-רפואה באמצעות חיזוק ההגנה על הקניין הרוחני בתחום.
           + חיזוק יכולות התגובה בעת חירום.
         * חיזוק השליטה בגבולות ומדיניות ההגירה. המשימות לביצוע בהקשר זה הן כדלהלן:
           + חיזוק אבטחת הגבולות.
           + שיפור סינון (Vetting) הנכנסים למדינה והמהגרים.
           + אכיפת חוקי ההגירה.
           + חיזוק אבטחת אמצעי התחבורה.
      2. פעולה נגד איומים (גורמי טרור וגורמים פליליים) במקורם.
         * הבסת טרוריסטים ג'יהדיסטים. המשימות לביצוע בהקשר זה הן כדלהלן:
           + שיבוש קשרים (plots) לביצוע מעשי טרור.
           + פעולה ישירה לחיסול טרוריסטים ומקורות התמיכה בהם.
           + חיסול מקומות המבטחים של הטרוריסטים.
           + שיבוש רשתות האספקה של ארגוני הטרור בהיבטי פיננסים, תמיכה חומרית וכוח אדם.
           + שיתוף באחריות המלחמה בטרור וסיוע לבעלי ברית.
           + מאבק בהקצנה ובגיוס בקהילות.
         * פירוק רשתות פשע על לאומיות. המשימות לביצוע בהקשר זה הן כדלהלן:
           + שיפור התכנון האסטרטגי והמודיעין.
           + הגנה על קהילות – בין השאר באמצעות שיפור מאמצים בתחום בריאות הציבור[[5]](#footnote-5) ומיזמים מניעתיים נוספים.
           + הגנה עמוקה – פעולה נגד רשתות הפשע גם מחוץ לארה"ב.
           + פעולה נגד פשיעה בסב"ר.
      3. שמירה על ביטחונה של ארה"ב בעידן הסב"ר. המשימות לביצוע בהקשר זה הן כדלהלן:
         * זיהוי סיכונים לתשתיות החיוניות ותעדופם בשישה תחומי מפתח כדלהלן:
           + ביטחון לאומי
           + אנרגיה
           + בנקאות ופיננסים
           + בריאות ובטיחות
           + תקשורת
           + תחבורה
         * בניית רשתות ממשלתיות בנות הגנה על בסיס טכנולוגיות אזרחיות, שירותים אזרחיים ונהלים אזרחיים.
         * הרתעת שחקנים זדוניים בסב"ר ושיבוש התקפותיהם עוד לפני שהשפעותיהן החלו. הדבר כולל השטת עלות על תוקפנות משמעותית בסב"ר – בין אם על גורמים מדיניים ובין אם על אלו שאינם מדינתיים.
         * שיפור החישה ושיתוף המידע, כולל שיפור יכולת שיוך התקיפה למבצעה.
         * פריסת הגנה שכבתית
      4. קידום האיתנות (Resilience) של ארה"ב – היכולת לעמוד באסונות (טבעיים או ידי אדם) ולהשתקם מהם במהירות. המשימות לביצוע בהקשר זה הן כדלהלן:
         * שיפור ניהול הסיכונים ותיעדוף משאבים בהתאם לסיכונים שזוהו.
         * יצירת תרבות של מוכנות בקרב יחידים וקהילות.
         * שיפור התכנון והתרגול לשעת חירום ברמה המקומית והמדינתית.
         * תמרוץ שיתוף במידע בין המגזר הפרטי ובין כל רמות הממשל.
4. עיקר שני – הגנה על השגשוג האמריקני
   1. כלכלה חזקה מגינה על העם האמריקני ומקיימת את כוחה של ארה"ב. כיום, השגשוג והביטחון של ארה"ב מאוימים על ידי תחרות כלכלית. על ארה"ב לשקם את עוצמתה הכלכלית ואת האמון במודל הכלכלי האמריקני.
   2. פתיחת המערכת הכלכלית לשחקנים נוספים, שאמורים היו להפוך לליברליים כתוצאה מכך, גרמה לניצולה ועיוותה על ידי אותם השחקנים.
   3. המערכת הכלכלית הבין לאומית הקיימת עדיין משרתת את האינטרסים האמריקניים, אך נדרשות בה רפורמות – בין השאר, שותפים ומוסדות בין לאומיים יכולים לעשות יותר כדי לתת מענה לסוגיית היעדר המאזן המסחרי וכמו כן, הם יכולים לפעול על פי הכללים הקיימים ולאוכפם טוב יותר.
   4. ארה"ב מבכרת שת"פ כלכלי, אך לא תעלים (עוד) עין מהפרת הכללים.
   5. ההגנה על השגשוג האמריקני מתחלקת למספר חלקים, כאשר לכל חלק מספר משימות עיקריות לביצוע:
      1. נפיחת רוח חדשה בכלכלה האמריקנית מתוך הנחה כי השגשוג הכלכלי הוא עמוד תווך של הביטחון הלאומי. המשימות לביצוע בהקשר זה הן כדלהלן:
         * צמצום העול הרגולטורי, תוך איזון עם הגנות ופיקוח.
         * קידום רפורמה במיסים.
         * שיפור התשתיות האמריקניות.
         * צמצום החוב הלאומי באמצעות אחריות פיסקלית.
         * תמיכה בחינוך ובתוכניות התמחות.
      2. קידום יחסים כלכליים חופשיים, הוגנים והדדיים. ארה"ב תבחין בין תחרות מול מדינות הפועלות באופן הוגן ובין מדינות המפרות את כללי המערכת הכלכלית הבינ"ל. המשימות לביצוע בהקשר זה הן כדלהלן:
         * אימוץ הסכמי סחר והשקעה חדשים – בעיקר באופן דו-צדדי - ומודרניזציה של ההסכמים הקיימים, כך שיעמדו בקנה מידה גבוה בתחומי שמירה על קניין רוחני, מסחר דיגיטלי, חקלאות, עבודה וסביבה.
         * פעולה נגד סחר שאינו הוגן.
         * פעולה נגד שחיתות של גורמי חוץ.
         * פעולה עם שותפים שדעותיהם דומות.
         * יצירת הזדמנויות חדשות בשווקים בשיתוף פעולה עם מדינות אחרות.
      3. הובלה במחקר, טכנולוגיה, המצאות וחדשנות. המשימות לביצוע בהקשר זה הן כדלהלן:
         * הבנת מגמות עולמיות בתחום המדע והטכנולוגיה.
         * משיכת ממציאים וחדשנים ושימורם במגזר הממשלתי.
         * מינוף ההון והמומחיות של המגזר הפרטי לבנייה וחדשנות.
         * הכנסה מהירה לשימוש של המצאות וחידושים.
      4. קידום בסיס החדשנות של הביטחון הלאומי ושמירה עליו. המשימות לביצוע בהקשר זה הן כדלהלן:
         * הבנת האתגר וההשלכות של התחרות הבלתי הוגנת ומעקב אחריהן, תוך שיתוף מידע עם המגזר הפרטי.
         * הגנה על קניין רוחני.
         * החמרת הנהלים לקבלת ויזה.
         * הגנה על נתונים והתשתיות שבבסיסם – ולא רק על הרשתות עצמן.
      5. אימוץ השלטנות האנרגטית (Energy Dominance). ארה"ב נמצאת בעמדה של שלטנות אנרגטית – משמע, היא שחקן מרכזי במערכת האנרגיה העולמית כיצרן, כלקוח וכגורם חדשנות – ועליה לנצל זאת. המשימות לביצוע בהקשר זה הן כדלהלן:
         * צמצום חסמים על הפקת האנרגיה.
         * קידום ייצוא משאבי האנרגיה של ארה"ב.
         * הבטחת הביטחון האנרגטי ותשתית האנרגיה הן בארה"ב והן בעולם.
         * השגת גישה אוניברסלית לאנרגיה זולה ואמינה בכל העולם.
         * הגדלת הפער הטכנולוגי של ארה"ב בתחום האנרגיה.
5. עיקר שלישי – שמירת השלום באמצעות כוח
   1. מאז 1990, פעלה ארה"ב בשאננות ומתוך הנחות שהתבררו כשגויות. לפיכך, האיומים על ארה"ב גברו.
   2. המציאות האסטרטגית אינה בינארית – שלום או מלחמה – וכוללת מנעד רחב של מצבי תחרות מתמשכת.
   3. ארה"ב – על סוכנויותיה – נדרשת להיות מסוגלת להתחרות בכל קשת העימותים, גם מתחת ל"סף המלחמה".
   4. האסטרטגיה מזהה שלושה אתגרים עיקריים המתחרים נגדה על העוצמה במגרש הבין לאומי, כדלהלן:
      1. מעצמות רביזיוניסטיות – סין ורוסיה.
         * סין מבקשת להגדיל את כוחה באזור האוקיינוס השקט וההודי, על חשבון ארה"ב ומדינות אחרות באזור. היא אוספת מידע (כולל קניין רוחני) ומנצלת אותו, בין השאר באמצעות ניצול מערכות אמריקניות. כמו כן, סין עורכת מודרניזציה צבאית מקיפה בכוחותיה המוסכמיים והגרעיניים.
         * רוסיה מבקשת לשקם את עוצמתה וליצור אזורי השפעה בסמוך לגבולותיה. היא תופסת את נאט"ו והאיחוד האירופאי כאיום ועורכת מודרניזציה צבאית, כולל בכוותיה הגרעיניים וביכולותיה בסב"ר. כוחותיה הגרעיניים הם האיום הקיומי החמור ביותר על ארה"ב. רוסיה מתערבת בתהליכים הפוליטיים הפנימיים במדינות שונות בעולם. שאפתנותה ויכולותיה מביאים לערעור היציבות באירו-אסיה ולסכנה לעימות בלי כוונה.
      2. מדינות סוררות (Rough States) – אירן וצפון קוריאה. ככל שתמשך ההתעלמות מהאיום הנובע משתי מדינות אלה, כך יוחמר האיום וכך יצומצמו האפשרויות ההגנתיות שבידי ארה"ב.
      3. ארגונים על לאומיים – בראש ובראשונה ארגוני טרור ג'יהאדיסטיים.
   5. גורמים אלה מתחרים בכל כלי העוצמה הלאומיים, כדי להסיט את מאזני העוצמה האזוריים.
   6. מדובר בתחרות פוליטית יסודית מעיקרה, בין אלו המעדיפים חברה פתוחה ובין אלו המעדיפים מערכות דכאניות.
   7. התחרות בזירה הבינ"ל נגד סין ורוסיה אינה קבועה (כבעבר). ארה"ב נדרשת להיות מוכנה לשתף עימן פעולה באזורים בהם קיימים אינטרסים משותפים.
   8. על ארה"ב לקיים הרתעה בכל המימדים וכנגד כל התקיפות האסטרטגיות האפשריות (כולל תקיפות בסב"ר).
   9. האסטרטגיה מתארת מספר מגמות שליליות בסביבה הבינ"ל מאז שנות התשעים:
      1. קיצוץ בסדר הכוחות המזוינים האמריקניים ובמאמצי המודרניזציה שלהם, מתוך הנחה כי אין יותר איום משמעותי על ארה"ב.
      2. תהליכי מו"פ ורכש מאובנים שתרמו לצמצום הפער הטכנולוגי בין ארה"ב ליריבותיה בעולם.
      3. אמונה בלתי מוצדקת ביכולתה של הטכנולוגיה לפצות על צמצום הסד"כ.
      4. התעלמות מתופעת התחרות הבין מעצמתית.
      5. עליית מורכבות ההרתעה עקב הסתגלות היריבים לדרך המלחמה האמריקנית והבנתם כיצד לפעול מתחת לסף העימותים.
      6. עליה בפגיעות האמריקנית – ברמה הטקטית והאסטרטגית - עקב תפוצת טכנולוגיה כגון נשק מדויק ומבצעים בסב"ר.
   10. ארה"ב נדרשת לחדש את היכולות הבאות, בכלי העוצמה הלאומית כדלהלן:
       1. הכלי הצבאי: ארה"ב נדרשת לשמור על עליונות צבאית מכרעת (Overmatch). היא נדרשת לשכנע את יריביה שהיא יכולה להביסם אם יתקפו את אותה ושאכן תעשה זאת. כמו כן, היא נדרשת להרתיע את יריביה על ידי שכנועם שניסיונותיהם לפעול נגדה לא יצלחו. ארה"ב צריכה שגם בעלי בריתה יחזקו את עוצמתם הצבאית ואת נכונותם להשתמש בה. המשימות לביצוע בהקשר זה הן כדלהלן:
          * מודרניזציה – הן באמצעות שיפור הקיים והן באמצעות הכנסה לשימוש של יכולות חדשות. לשם כך יש להסיר מכשולים בירוקרטיים, לעבוד בשיתוף פעולה עם המגזר הפרטי ולאמץ חידושים מסחריים קיימים.
          * רכש – ארה"ב תנקוט בגישות רכש חדשות ותפעל להגיע לטכנולוגיות המיוצרות מחוץ לתעשיות הביטחוניות הקיימות, כדי להפוך את התהליך ליעיל, מוצלח ומהיר יותר.
          * כמות (Capacity): ארה"ב תגדיל את סד"כ כוחותיה הצבאיים.
          * שיפור המוכנות: ארה"ב תפעל לשיפור האימונים, הלוגיסטיקה והאחזקה של כוחותיה המזוינים. כמו כן, היא תתמקד בקיום פריסה קדמית איתנה של כוחות וביכולות שינוע גלובליות זמישות (Agile).
          * קיום כוח לפעולה בכל קשת המבצעים: הכוחות המזוינים של ארה"ב נדרשים להיות מסוגלים לפעול בכל קשת המבצעים – כולל במקרים בהם לא תהיה להם עליונות מובטחת במימדים שונים.
       2. הבסיס התעשייתי הצבאי: ארה"ב נדרשת לחזק את הבסיס התעשייתי הצבאי שלה, במסגרת חיזוק הבסיס התעשייתי הכללי שלה, לשמר כשירויות ויכולות ולחזק את איתנות שרשראות האספקה שלה. המשימות לביצוע בהקשר זה הן כדלהלן:
          * הבנת הבעיה והערכת המצב.
          * עידוד השקעות פנימיות בארה"ב ועידוד הייצוא הביטחוני האמריקני.
          * שימור מיומנויות חיוניות וחיזוקן.
       3. הכוחות הגרעיניים: הכוחות הגרעיניים הם הבסיס לשימור השלום באמצעות הרתעה. ארה"ב נדרשת לשמר יכולת הרתעה גרעינית אמינה המתבססת על השילוש הגרעיני (טילים בליסטיים, טילים מצוללת גרעיניות ומפציצים גרעיניים אסטרטגיים). המשימות לביצוע בהקשר זה הן כדלהלן:
          * קיום הנשק הגרעיני האמריקני בכמות מספקת להרתעה והשגת המטרות הלאומיות, גם אם לא בכמות שווה לזו של חלק מיריביה של ארה"ב.
          * מודרניזציה של הנשק הגרעיני האמריקני והתשתיות הרלוונטיות.
          * קיום הרתעה יציבה ומערכת יחסים צפויה ושקופה באמצעות שיח עם מדינות אחרות, כולל חתימה על הסכמי בקרת נשק במקרה והדבר נכון לעשות. ארה"ב לא תסכים לכפיה עליה או על בעלות בריתה באמצעות נשק גרעיני.
       4. חלל: ארה"ב נדרשת לשמר את ההובלה בחלל וחופש הפעולה שלה במימד זה. ארה"ב מחשיבה את הגישה החופשית לחלל ואת חופש הפעולה בו כאינטרסים חיוניים. היא תגיב על כל פגיעה באינטרסים אלה. המשימות לביצוע בהקשר זה הן כדלהלן:
          * קידום החלל כמימד מתועדף.
          * קידום השימוש המסחרי בחלל.
          * שימור ההובלה במחקר החלל, כולל באמצעות שותפויות ציבוריות-פרטיות.
       5. הסב"ר: ארה"ב תגן מפני גורמים עוינים המשתמשים ביכולות סב"ר כנגדה, תרתיע אותם ובמקרה הצורך גם תביסם. ארה"ב תשקול לפעול כנגד יריבים באמצעות הסב"ר תוך מודעות לסיכונים ולא תוך הימנעות מהם. המשימות לביצוע בהקשר זה הן כדלהלן:
          * שיפור זיהוי התוקף, הטלת האחריות (Accountability) והתגובה.
          * שיפור הכלים והמיומנויות בסב"ר בכל קשת העימותים.
          * שיפור התכלול של הסמכויות והנהלים בממשל האמריקני והזמישות של יכולות הסב"ר כך שיוכלו לפעול לפי הצורך.
       6. מודיעין: קהיליית המודיעין האמריקנית נדרשת לאסוף מודיעין אסטרטגי כדי לצפות תנודות גיאו-אסטרטגיות, כמו גם מודיעין "מיידי" יותר כדי לאפשר לארה"ב לתת מענה לפעולות יריביה. בנוסף, ארה"ב נדרשת לאסוף מודיעין לבניין הכוח ומודיעין בנוגע לכוונות מנהיגי היריבים. לבסוף, קהיליית המודיעין תהיה כלי לפעולה נגד יריבים הפועלים מתחת לסף העימותים. המשימות לביצוע בהקשר זה הן כדלהלן:
          * שיפור ההבנה של המערכת הכלכלית היריבה כדי למנוע מאמצי ריגול תעשייתי של היריב.
          * ניצול כל המידע שנמצא ברשות ארה"ב, כולל מודיעין ממקורות גלויים.
          * היתוך מידע וניתוח מכל כלי העוצמה הלאומית.
       7. דיפלומטיה תחרותית: ארה"ב נדרשת לשדרג את יכולותיה הדיפלומטיות להתחרות בסביבה הנוכחית ולאמץ הלך רוח תחרותי. המשימות לביצוע בהקשר זה הן כדלהלן:
          * שימור הנוכחות הדיפלומטית "מלפנים" והיכולת לבנות קשרים במקומות בהם לארה"ב יש אינטרסים ולקיים קשרים אלה – כולל באמצעות שיתוף פעולה של הקהילייה הדיפלומטים עם הכוחות המזוינים האמריקניים לשם כך.
          * קידום האינטרסים האמריקניים: על הדיפלומטים האמריקניים לבנות ולהוביל קואליציות המקדמות אינטרסים משותפים ומבטאות את החזון האמריקני בפורומים הבינ"ל, ביחסים דו-צדדיים וברמה המקומית בתוך מדינות – כולל במרחבים מורכבים בהם קיימים עימותים.
          * האצת הזדמנויות: דיפלומטים נדרשים לאתר הזדמנויות עיסקיות ושיתופי פעולה ולהקל על חילופי תרבויות, חינוך ואנשים.
       8. דיפלומטיה כלכלית: כלים כלכליים כדוגמת סנקציות, מאמצים נגד הלבנת הון ושחיתות ופעילויות אכיפה, הם חלק מהאמצעים הנתונים בידי ארה"ב. ארה"ב תעבוד עם בעלות בריתה להגדלת התמיכה בשימוש בכלים כלכליים כנגד איומים. המשימות לביצוע בהקשר זה הן כדלהלן:
          * חיזוק הקשרים הכלכליים עם בעלי ברית ושותפים.
          * הפעלת לחץ כלכלי עם איומים ביטחוניים באמצעות סמכויות קיימות וחדשות ובשיתוף שחקנים בין לאומיים.
          * קטיעת מקורות המימון של טרוריסטים, גורמים המפיצים נשק להשמדה המונית וגורמים לא חוקיים אחרים.
       9. מדינאות מידע (Information Statecraft): יריביה של ארה"ב משתמשים במידע ככלי התקפי נגד ארה"ב ובעלות בריתה, תוך שהם מגנים על עצמם מהשפעותיו של מידע חיצוני. על ארה"ב לפעול נגד מאמצים אלה, בסיוע המגזר הפרטי. המשימות לביצוע בהקשר זה הן כדלהלן:
          * תעדוף התחרות של ארה"ב במימד המידע ושיפור ההבנה בנוגע לאופן בו יריבים משתמשים במידע לטובתם.
          * ניהול מערכות (Campaigns) תקשורת יעילות לקידום ההשפעה האמריקנית ולפעולה נגד אתגרים ואיומים אחרים.
          * הפעלת רשתות מקומיות, בשילוב עם המגזר הפרטי, כדי שיגבירו קולות אמינים מקומיים לקידום חלופות למסרים אלימים וקיצוניים.
          * חלוקה באחריות עם מדינות שונות בנוגע למאבק בקיצוניות.
          * שדרוג, התאמה וחדשנות של פלטפורמות "שליחת המסרים" האמריקניות כדי לאפשר הפצת תוכן זולה ויעילה יותר והערכת השפעתה.
6. עיקר רביעי – קידום ההשפעה האמריקנית
   1. ההשפעה האמריקנית בעולם היא כוח חיובי המסוגל ליצור תנאים של שלום, שגשוג וחברות מצליחות. עם זאת, הצלחת ההשפעה האמריקנית תלויה בפעולותיה של ארה"ב.
   2. ארה"ב לא תכפה את ערכיה על אחרים. בריתותיה ושותפויותיה מבוססים על רצון חופשי ואינטרסים משותפים.
   3. ארה"ב תערוך מודרניזציה בכלים הדיפלומטיים ובכלי הפיתוח שלה כדי להאיץ את התנאים עבור שותפים (דמוקרטיים) פוטנציאלים להשיג את מטרותיהם.
   4. ארה"ב תמשיך לקדם את ערכיה, להראות שיש חלופה לעריצות ולעודד את אלו הנאבקים להוגנות בחברותיהם. לא יהיה שוויון מוסרי בין אלו המקיימים את זכויות האדם ושלטון החוק לאלו שאינם.
   5. עידוד אלו השואפים לשותפות: לארה"ב היסטוריה של שיתוף פעולה מוצלח עם מדינות שבירות ומתפתחות וקידומם – דבר שתרם הן למדינות עצמן והן לארה"ב. כיום נדרשת ארה"ב להתחרות עם מדינות אחרות על מערכות יחסים חיוביות ברחבי העולם.
      1. ארה"ב תציג חלופה להשקעות "בהכוונת מדינה" (State guided investments) שמשקיעות מדינות אחרות.
      2. ארה"ב תקיים קשרים כלכליים לא רק לשם השגת גישה לשווקים אלא גם לשם קידום אינטרסים פוליטיים וביטחוניים משותפים.
      3. ארה"ב תקדם מודל פיתוח עם מדינות המעוניינות בקדמה על בסיס שוק חופשי, סחר הוגן והדדי, פעילויות המגזר הפרטי ושלטון החוק ובהתבסס על ערכיהן.
      4. ארה"ב תנטוש את ההתבססות על סיוע באמצעות מענקים ותאמץ במקום זאת דגם של סיוע על בסיס גיוס הון פרטי והאצת פעילות המגזר הפרטי.
      5. על סיוע הפיתוח האמריקני לתמוך באינטרס הלאומי האמריקני.
      6. המשימות לביצוע במדינות מתפתחות בהקשר זה הן כדלהלן:
         * גיוס משאבים - מודרניזציה בכלי המימון של משימות הפיתוח שבידי ארה"ב והסרת חסמים בירוקרטיים לשם משיכת חברות אמריקניות לניצול הזדמנויות במדינות מתפתחות.
         * ניצול טכנולוגיות חדשות בתוכניות הפיתוח ובתוכניות הדיפלומטיות האמריקניות.
         * תמרוץ רפורמות.
      7. המשימות לביצוע במדינות שבירות בהקשר זה הן כדלהלן:
         * התחייבות בררנית - תעדוף מדינות ששבירותן או כישלונן יגדיל את האיומים על ארה"ב גופא.
         * עבודה משותפת עם רפורמטורים ותעדוף תוכניות המחזקות גורמים רפורמטורים בממשלה ובחברה, תוך קבלת היזון חוזר מהשטח.
         * סנכרון הפעולות של כל כלי העוצמה הלאומית במשימות הפיתוח והסיוע.
   6. השגת תוצאות טובות יותר בפורומים רב לאומיים: ארה"ב נדרשת להוביל הסדרים רב לאומיים המעצבים את החוקים המשפיעים על האינטרסים של ארה"ב ולהיות חלק בהם. בהסדרים אלה נדרשת ארה"ב להגן על ריבונותה ולקדם את האינטרסים והערכים שלה.
      1. אינטרס אמריקני חיוני הוא שהמוסדות הרב-לאומיים יקיימו את החוקים השומרים על גישה חופשית למרחבים המשותפים העולמיים.
      2. ארה"ב תתעדף את מאמציה בארגונים רב לאומיים המשרתים את האינטרסים האמריקניים.
      3. ארה"ב תוביל מאמצי עדכון ומודרניזציה במוסדות ובחוקים קיימים המצריכים עדכון[[6]](#footnote-6).
      4. ארה"ב לא תוותר על ריבונותה לטובת מוסדות הטוענים לסמכות על אזרחים אמריקניים והנוגדים את המסגרת החוקתית האמריקנית.
      5. המשימות לביצוע בהקשר זה הן כדלהלן:
         * מנהיגות בגופים פוליטיים וביטחוניים, תוך שאיפה להשגת תוצאות העולות בקנה אחד עם האינטרסים והערכים של ארה"ב. ארה"ב תדרוש דיווחיות ואחריות משותפת מכל חברי הארגון וכמו כן, מידת השפעה העולה בקנה אחד עם מידת התמיכה שמצופה ממנה לתרום.
         * עיצוב ורפורמה במוסדות סחר ומוסדות פיננסיים בין לאומיים: ארה"ב תמשיך להשתתף במוסדות אלה, אך תייעלם באמצעות רפורמות. רפורמות אלה תכלולנה, בין השאר, עידוד השקעה בתשתיות איכותיות המגדילות את הצמיחה. כמו כן, ארה"ב תפעל להפיכת ארגון הסחר העולמי לארגון יעיל יותר בבוררות בנושאי סחר בלתי הוגן.
         * שמירה על חופש הגישה למרחבים המשותפים העולמיים. ארה"ב תתמוך בפתרונות של שלום בהתאם לדין הבינ"ל, אך תשתמש בכל כלי העוצמה הלאומיים שלה להגן על האינטרסים האמריקניים ולשמור על חופש הגישה למרחבים המשותפים.
         * הגנה על רשת האינטרנט כרשת פתוחה וחופשית.
   7. עמידה מאחורי ערכים אמריקניים וקידומם: עקרונות היסוד של ארה"ב מעוגנים בחוקתה, מהווים את הבסיס לבריתותיה ולשגשוגה והיא תמשיך לקדמם.
      1. ארה"ב תישאר מופת לחירות והזדמנויות ותעמוד לצד אלו השואפים לחופש.
      2. ארה"ב תמשיך להיות מחויבת לקידום חירות דתית.
      3. ארה"ב תסייע באופן בררני ותתאים את אמצעיה ויעדיה.
      4. המשימות לביצוע בהקשר זה הן כדלהלן:
         * תמיכה בכבוד האדם של אלה החיים במשטרים דכאניים, תוך שימוש באמצעים כלכליים ודיפלומטיים והחזקת אלה המבצעים רצח עם וזוועות אחרות כאחראים למעשיהם.
         * הרתעת ארגוני טרור על לאומיים.
         * העצמת נשים ונוער.
         * הגנה על חירות דתית ומיעוטים דתיים.
         * צמצום הסבל האנושי.
7. האסטרטגיה בהקשר אזורי:
   1. שינויים במאזני הכוחות האזוריים עשויים לאיים על אינטרסים אמריקניים.
      1. סין ורוסיה שואפות להטיל כוח באופן גלובלי, אך עם זאת, רוב פעולותיהן נערכות ביחס לשכניהן.
      2. האיום העיקרי של איראן וצפון קוריאה הוא כלפי שכניהן.
      3. הפצת הנשק וקשרי הגומלין המתהדקים בין אזורים בעולם הופכים את הכלתם של איומים אזוריים לעניין מורכב יותר ולפיכך, תזוזות באיזונים האזוריים עשויים לחבור יחדיו כך שיאיימו על ביטחון ארה"ב.
   2. ארה"ב נדרשת לרצון וליכולת להתחרות בזירה הבין לאומית ולמנוע תזוזות לרעתה במאזני העוצמה באירופה, באזור הודו והאוקיינוס השקט ובמזרח התיכון – זאת תוך מחויבות עמוקה ושיתוף פעולה עם בעלי ברית ושותפים אחרים.
   3. באזורים אחרים של העולם, חוסר יציבות וממשלות חלשות מאיימים על אינטרסים אמריקניים עקב פגיעות מדינות אלה לשחיתות[[7]](#footnote-7), טרור ופשע על לאומי. עם זאת, באזורים אלה קיימות גם הזדמנויות לשיפור וארה"ב תעודדן.
   4. אזור הודו והאוקיינוס השקט: באזור זה – המשתרע מחופה המערבי של הודו לחופה המערבי של ארה"ב - מתנהלת תחרות בין סדר העולם כחופשי לבין סדרו כדכאני.
      1. האינטרס של ארה"ב הוא שאזור זה יהיה חופשי ופתוח – אינטרס זה קיים עוד מראשית קיומה של ארה"ב.
      2. ארה"ב שואפת להמשיך לשתף פעולה עם סין. עם זאת, סין משתמשת בכלים שונים כדי לשכנע אחרים לשעות לאג'נדה הפוליטית והביטחונית שלה. סין מסכנת את הזרימה החופשית של הסחר, מחזקת את מעמדה הגיאו-פוליטי באמצעות פרוייקטי תשתית[[8]](#footnote-8), מאיימת על ריבונות שכניה וחותרת תחת היציבות האזורית. שלטנות סינית עשויה לצמצם את ריבונותן של מדינות רבות באזור ואלה מבקשות את סיועה של ארה"ב ואת מנהיגותה.
      3. צפון קוריאה מאיצה את תוכניות הסב"ר, הגרעין והטילים הבליסטיים שלה ומהווה איום עולמי, המצריך תגובה עולמית. המשך התגרויותיה יחזקו את קשרי הביטחון בין ארה"ב למדינות האזור ויגררו צעדים לחיזוק ביטחונן של מדינות האזור.
      4. בעלי בריתה של ארה"ב באזור – דרום קוריאה, יפן, אוסטרליה, ניו-זילנד והודו – הם גורם חיוני ביכולת התגובה לאיומים משותפים. ארה"ב תגביר את שיתוף הפעולה הביטחוני עם יפן, אוסטרליה והודו.
      5. הפיליפינים ותאילנד הן בעלות ברית חשובות ושווקים חשובים עבור ארה"ב.
      6. וייטנאם, אינדונזיה, סינגפור ומלאזיה הן שותפות ביטחוניות וכלכליות שחשיבותן עולה.
      7. איגוד מדינות דרום-מזרח אסיה (ASEAN) ופורום שיתוף הפעולה הכלכלי של האוקיינוס השקט ואסיה (Asia Pacific Economic Cooperation – APEC) הם אבן ראשה בארכיטקטורה האזורית ופלטפורמות לקידום הציבות.
      8. המשימות לביצוע בהקשר זה הן כדלהלן:
         * ארה"ב לא תימנע מקשר עם אף מדינה באזור.
         * ארה"ב תפעל ליצור בריתות ושותפויות, תוך העמקת הקשרים עם שותפים חדשים.
         * ארה"ב תחזק את מחויבויותיה לחופש השיט ולפתרון סכסוכים בדרכי שלום.
         * ארה"ב תפעל בשיתוף פעולה עם מדינות אחרות להשגת פירוק מלא, בר אישוש ובלתי הפיך של חצי האי הקוריאני מגרעין ותשמר את משטר בקרת הנשק בצפון מזרח אסיה.
         * ארה"ב תעודד שיתוף פעולה אזורי בתחומי חופש השיט, מימון תשתיות תחבורה, מסחר בלתי מופרע ופתרון סכסוכים בדרכי שלום.
         * ארה"ב תשאף לחתום על חוזי סחר דו-צדדיים, על בסיס הוגן והדדי, כדי לפתוח גישה שווה ואמינה לייצוא אמריקני.
         * ארה"ב תשאף ליצור רשת של מדינות המחויבות לשווקים חופשיים ואשר מוגנות מכוחות שיחתרו תחת ריבונותן.
         * ארה"ב תחזק את שיתוף הפעולה בנושאי תשתיות איכותיות.
         * ארה"ב תשתף פעולה עם אוסטרליה וניו-זילנד כדי לחזק מדינות אי שבירות באוקיינוס השקט ולצמצם את פגיעותן לתנודות כלכליות ואסונות סביבתיים.
         * ארה"ב תקיים באזור נוכחות קדמית בעלת יכולת הרתעתית וכמו כן בעלת יכולת להביס כל יריב בעת הצורך.
         * ארה"ב תחזק את קשריה הצבאיים הקיימים באזור ותעודד קיום רשתות הגנתיות חזקות בקרב בעלי בריתה ושותפותיה – לדוגמה: ארה"ב תשאף ליצור רשת אזורית להגנה מפני טילים עם יפן ודרום קוריאה.
         * ארה"ב נכונה להשתמש בכוח מכריע כתגובה לתוקפנות צפון קוריאנית ותשפר את האפשרויות שברשותה לאכוף (Compel) פירוק מגרעין באי.
         * ארה"ב תשפר את שיתוף הפעולה בתחומי המלחמה בטרור עם שותפותיה בדרום מזרח אסיה.
         * ארה"ב תשמור על קשרים הדוקים עם טאיוואן, בהתאם למדיניות "סין האחת" ומחויבויותיה החוקיות הקיימות.
         * ארה"ב תרחיב את שיתוף הפעולה הביטחוני עם הודו ותתמוך במערכות היחסים המתרחבות של הודו באזור.
         * ארה"ב תחזק את הבריתות שלה עם הפיליפינים ותאילנד ואת שותפויותיה עם סינגפור, וייטנאם, אינדונזיה ומלזיה (ואחרות) כדי לעזור להן להפוך לשותפות ימיות.
   5. אירופה: האזור המשגשג ביותר עולם ושותף הסחר הגדול ביותר של ארה"ב.
      1. ארה"ב ואירופה קשורות יחד במחויבות המשותפת לעקרונות הדמוקרטיה, החירות האישית ושלטון החוק.
      2. ביטחונה של ארה"ב מתחזק כאשר אירופה עצמה משגשגת, יציבה ומסוגלת לסייע בהגנה על האינטרסים והערכים המשותפים לה ולארה"ב.
      3. רוסיה חותרת תחת אמינות המחויבות האמריקנית לאירופה, האחדות הטראנס אטלנטית, המוסדות האירופאים והממשלות האירופאיות. היא הדגימה את נכונותה להפר את ריבונותן של שכנותיה וממשיכה לאיים עליהן.
      4. סין משיגה אחיזה באירופה באמצעות נהגי סחר לא הוגנים והשקעות בתשתיות, תעשיות מפתח וטכנולוגיה רגישה.
      5. גורמי איסלאם קיצוני מאיימים על אירופה.
      6. חוסר יציבות במזה"ת ובאפריקה גרמה לתנועת הגירה של מיליוני אנשים לאירופה והחמירה את אי היציבות באזור.
      7. ארה"ב מחויבת לבעלות בריתה האירופאיות ולסעיף 5 של אמנת וושינגטון.
      8. אירופה מגדילה את טווח ההישג האסטרטגי של ארה"ב ותורמת למאמציה של ארה"ב להילחם בגורמים ג'יהאדיסטיים.
      9. נאט"ו תתחזק כאשר כל חבריה יקחו אחריות רבה יותר להגן על האינטרסים המשותפים להן וישלמו את חלקן ההוגן.
      10. המשימות לביצוע בהקשר זה הן כדלהלן:
          * ארה"ב תעמיק את שיתוף הפעולה עם בעלות בריתה ושותפיה במאבק נגד גורמי החותרים תחת הערכים, הביטחון והאינטרסים המשותפים ותמשיך לקדם אינטרסים וערכים אלה.
          * ארה"ב תעבוד עם האיחוד האירופאי ובאופן דו-צדדי עם בריטניה ועם מדינות אחרות ליישום נהגי סחר הוגנים והדדיים ולביטול חסמי צמיחה.
          * ארה"ב תעודד השקעות אירופאיות בארה"ב.
          * ארה"ב תפעל עם בעלות בריתה לגיוון מקורות האנרגיה של אירופה ולהבטחת הביטחון האנרגטי של אירופה.
          * ארה"ב תעבוד עם שותפותיה נגד נהגי המסחר והכלכלה הבלתי הוגנים של סין ולצמצם את רכש הטכנולוגיה הרגישה על ידה.
          * ארה"ב מצפה מבעלות בריתה למלא את מחויבויותיהן המשותפות – להעלות את הוצאות הביטחון ל-2% מהתמ"ג עד 2024 ולהקדיש 20% מהוצאות אלה להגדלת יכולותיהן הצבאיות.
          * ארה"ב תחזק את ההרתעה וההגנה במזרח אירופה ואת יכולות מדינות מזרח אירופה להגן על עצמן.
          * ארה"ב תעבוד עם נאט"ו לשפר את יכולות ההגנה האווירית וההגנה מפני טילים של הברית כדי להתאים לאתגרי הטילים הבליסטיים וטילי השיוט הקיימים והעתידיים – במיוחד מול איראן.
          * ארה"ב תחזק את שיתוף הפעולה עם מדינות האזור בתחומי המלחמה בטרור והסב"ר.
   6. המזרח התיכון: ארה"ב מעוניינת במזה"ת שאינו כר רביה לטרור, שאינו נשלט על ידי אף מעצמה עוינת ואשר תורם לשוק אנרגיה עולמי יציב.
      1. ארה"ב למדה שלא שאיפה לדמוקרטיה במזה"ת ולא התנתקות ממנו יכולות לבודד אותה מבעיות האזור.
      2. ארה"ב נדרשת להיות מציאותית בציפיותיה מהמזה"ת, אך לא להרשות לפסימיות לעמעם את האינטרסים שלה באזור או את חזונה בקשר אליו.
      3. המזה"ת הוא ביתם של ארגוני הטרור המסוכנים בעולם.
      4. איראן היא המדינה תומכת הטרור המובילה בעולם. היא מנצלת את אי יציבותו של האזור להרחיב את השפעתה באמצעות שותפים ושלוחים (Proxies), הפצת נשק ומימון. איראן מפתחת טילים בליסטיים ויכולות מודיעין ועורכת פעולות זדוניות בסב"ר. היא מנציחה את מעגל האלימות באזור. כל זאת למרות הסכם הגרעין משנת 2015.
      5. מדינות יריבות ממלאות את החלל שנוצר בעקבות התמוטטותן של מדינות באזור.
      6. חלק משותפותיה של ארה"ב באזור פועלות למאבק משותף באידיאולוגיות הקיצוניות.
      7. יציבות פוליטית ושגשוג מתמשך יתרמו לצמצום התנאים המתדלקים את העוינות העדתית.
      8. במשך זמן רב הסכסוך הישראלי-פלסטיני נחשב כגורם העיקרי המונע שלום ושגשוג באזור. עם זאת, כיום, איום הטרור והאיום האיראני גורמים להבנה שישראל אינה הגורם לבעיות האזור. מדינות האזור מצאו בהדרגה אינטרסים משותפים עם ישראל למאבק באיומים המשותפים.
      9. ארה"ב ניצבת בפני הזדמנות לחזק את שיתוף הפעולה הכלכלי והפוליטי ולהגדיל את שגשוגם של אלה המעוניינים בכך – בכך ועל ידי הגדלת שיתוף הפעולה בין מדינות האזור, מסוגלת ארה"ב לקדם יציבות ומאזן כוחות באזור המטיבים עם האינטרסים שלה.
      10. המשימות לביצוע בהקשר זה הן כדלהלן:
          * ארה"ב תחזק שותפויות קיימות ותיצור חדשות כדי לקדם ביטחון באמצעות יציבות.
          * ארה"ב תעודד רפורמות הדרגתיות, היכן שאפשר.
          * ארה"ב תסייע לפעולה נגד אידיאולוגיות אלימות ולמען כבוד האדם.
          * ארה"ב מחויבת לסייע לשותפיה להשיג אזור יציב ומשגשג – בין השאר באמצעות המועצה לשיתוף פעולה במפרץ (GCC).
          * ארה"ב תחזק את השותפות האסטרטגית שלה עם עיראק העצמאית.
          * ארה"ב תנסה להשיג הסדר במלחמת האזרחים בסוריה כדי לאפשר חזרת פליטים ושיקומם.
          * ארה"ב תעבוד עם שותפיה כדי למנוע מאיראן את כל הנתיבים לנשק גרעיני וכדי לנטרל את השפעתה המזיקה של איראן.
          * ארה"ב מחויבת לסייע להשגת הסכם שלום מקיף בין ישראל והפלסטינאים, המקובל על שני הצדדים.
          * ארה"ב תקיים נוכחות צבאית בזירה המתאימה להגן על ארה"ב ועל בעלות בריתה מפני התקפות טרור ולשמר מאזן כוחות הנוטה לטובתה.
          * ארה"ב תסייע לשותפיה בחיזוק יכולותיהם הצבאיות – כולל יכולות אכיפת החוק – לשם ניהול מאמצי נגד טרור ונגד התקוממות.
          * ארה"ב תסייע לשותפיה לרכוש יכולות הגנה נגד טילים.
          * ארה"ב תעבוד עם שותפיה כדי לנטרל את השפעתה המזיקה של איראן באזור.
   7. דרום אסיה ומרכזה: אזור זה מהווה חלק מאתגרי הביטחון הלאומי המורכבים ביותר העומדים בפני ארה"ב – כולל איומי טרור ומדינות גרעיניות - וחלק מההזדמנויות הגדולות ביותר.
      1. האזור משלב בין איומים המגיעים מאירופה, מהמזה"ת ומאזור הודו והאוקיינוס השקט.
      2. ארה"ב ניצבת בפני איום טרור על לאומי וקבוצות מיליטנטיות אחרות הפועלות מפקיסטאן.
      3. סוגיית מפתח היא האפשרות למלחמה בין הודו לפקיסטאן, העשויה להפוך לעימות גרעיני.
      4. לארה"ב אינטרס לפעול נגד גורמי טרור באזור המשפיעים על ביטחונה וביטחון בעלי בריתה.
      5. לארה"ב אינטרס למנוע מעשי טרור חוצי גבולות באזור המעלים את המתיחות והסיכוי למלחמה (כולל גרעינית).
      6. לארה"ב אינטרס למנוע הפצת נשק גרעיני, טכנולוגיה גרעינית וחומרים בקיעים לידי טרוריסטים.
      7. ארה"ב מבקשת לקיים באזור נוכחות העולה בקנה אחד עם האיומים עליה (גופא) ועל בעלי בריתה.
      8. ארה"ב מעוניינת שפקיסטאן תפסיק את התנהגותה מערערת היציבות.
      9. ארה"ב מעוניינת באפגניסטן יציבה, המסוגלת לעמוד בכוחות עצמה.
      10. ארה"ב מעוניינת שמדינות האזור יקדמו רפורמות, יהיו איתנות ומסוגלות לעמוד בלחצים של מעצמות יריבות וכמו כן להימנע מלהפוך מקום מקלט לטרור.
      11. המשימות לביצוע בהקשר זה הן כדלהלן:
          * ארה"ב תעמיק את השותפות האסטרטגית שלה עם הודו ותתמוך בהובלה שלה באזור האוקיינוס ההודי ואזורי הגבול שלה.
          * ארה"ב תלחץ על פקיסטאן להגביר את מאמציה נגד הטרור.
          * ארה"ב תעודד את פקיסטאן להמשיך להיות שחקן גרעיני אחראי ולשמור על נכסיה אלה באופן אמין.
          * ארה"ב תמשיך לשתף פעולה עם אפגניסטן לקידום השלום והיציבות באזור.
          * ארה"ב תמשיך לקדם רפורמות נגד שחיתות באפגניסטן.
          * ארה"ב תסייע למדינות דרום אסיה לקיים את ריבונותן בפני ההשפעה הסינית.
          * ארה"ב תעודד את האינטגרציה הכלכלית של דרום אסיה ומרכזה ולקידום הקישוריות הכלכלית והמסחר באזור.
          * ארה"ב תעודד את הודו להגדיל את הסיוע הכלכלי שלה לאזור.
          * ארה"ב תבנה קשרי השקעות ומסחר עם פקיסטן כאשר היא תפגין שהיא מסייעת לארה"ב במאמציה נגד הטרור.
          * ארה"ב תתמוך בממשלת אפגניסטן במאבקה נגד הטרור.
          * ארה"ב תחזק את יכולת הלחימה של כוחות הביטחון האפגניים – זאת על מנת לשכנע את הטאליבן שהוא אינו מסוגל לנצח וליצור את התנאים לפתרון דיפלומטי.
          * ארה"ב תתעקש שפקיסטאן תנקוט פעולה נחרצת נגד גורמי טרור וגורמים מיליטנטיים הפועלים משטחה.
          * ארה"ב תפעל עם מדינות האזור כדי להבטיח נגישות לאזור לשם תמיכה במאמציה נגד הטרור.
   8. חצי הכדור המערבי: מדינות אזור זה סבלו בעבר משלטון דיקטטורי, התקוממויות ואי יציבות. אף כי קיימים באזור אתגרים כגון שלטון מושחת וארגוני פשע על לאומיים, כיום האזור עומד על סיפם של השגשוג והשלום ויש בו פוטנציאל רב עבור ארה"ב. ארה"ב תרוויח רבות מיציבותו של אזור זה ומשגשוגו.
      1. סין ורוסיה פועלות באזור בניסיון להרחיב את קשריהן עימו – הן מבחינה צבאית והן מבחינה מסחרית.
      2. לארה"ב קשרים ייחודיים עם מדינות באזור – בראש ובראשונה עם קנדה. היא שואפת לקיים אזור יציב ושליו ולהגדיל את ההזדמנויות הכלכליות עבור כל המדינות בו, לשפר את המשילות, לצמצם את השפעתם של ארגוני פשע ולהגביל את השפעתם השלילית של כוחות חיצוניים.
      3. המשימות לביצוע בהקשר זה הן כדלהלן:
         * ארה"ב תאיץ את המאמצים האזוריים לכונן ביטחון ושגשוג באמצעות קשרים דיפלומטיים איתנים.
         * ארה"ב תבודד משטרים המסרבים לשתף פעולה בקידום השלום והשגשוג באזור.
         * ארה"ב "מצפה ליום" בו קובה וונצואלה תהיינה מדינות דמוקרטיות ומעודדת מדינות אחרות באזור לסייע למאמץ זה.
         * ארה"ב תערוך מודרניזציה בהסכמי הסחר שלה כדי להבטיח סחר הוגן והדדי ותעמיק את קשריה הכלכליים עם מדינות האזור.
         * ארה"ב תעודד רפורמות ליצירת כלכלת שוק ושקיפות בכלכלות האזור.
         * ארה"ב תבטיח שהמערכת הכלכלית שלה לא תשמש כמקלט או כתחנת מעבר לגורמים פליליים.
         * ארה"ב תסתמך על מאמצי צמצום פשיעה ושחיתות מקומיים ותעודד תרבות של שמירת חוק – כולל באמצעות סיוע לחיזוק כוחות המשטרה, חיזוק שלטון החוק וביצוע רפורמות בתחומי המשפט.
         * ארה"ב תשפר את שיתוף המידע כדי לרדוף גורמים פליליים ומנהיגים מושחתים ולשבש את ההברחות הבלתי חוקיות.
   9. אפריקה: יבשת אפריקה אוצרת בתוכה פוטנציאל רב מאוד עבור ארה"ב והיא נמצאת בתנופת גדילה והתייצבות. אף על פי כן, מדינות רבות באפריקה עדיין ניצבות בפני אתגרי משילות, שחיתות ויציבות העשויים להשפיע על מדינות שכנות. מדינות רבות משמשות כזירות פעולה של ארגוני טרור. על אף הנכונות להתמודד עם ארגונים אלה, יכולותיהן של מדינות רבות באזור עדיין מצומצמות.
      1. סין מרחיבה את מאמציה והשקעותיה באזור – גם במחיר חתירה תחת מדינות בהן היא פועלת ונעילתן לתוך חוב שהן לא מסוגלות לעמוד בו.
      2. ארה"ב מבקשת לקיים מדינות אפריקניות ריבוניות המתוכללות אל תוך הכלכלה העולמית, מסוגלות לספק את צרכי אזרחיהן ולנהל את ביטחונן.
      3. המשימות לביצוע בהקשר זה הן כדלהלן:
         * ארה"ב תיכנס בשותפות עם גורמים שונים באזור – מדינתיים ושאינם מדינתיים – כדי לסיים עימותים אלימים באזור.
         * ארה"ב תעודד רפורמות ותשתף פעולה עם מדינות מבטיחות לקידום המשילות, שלטון החוק ומוסדות הכפופים לעם.
         * ארה"ב תמשיך לתת מענה לצרכים הומניטאריים , תוך שיתוף פעולה עם ארגונים אזוריים וממשלות על מנת לתת מענה לבעיות שורש באזור.
         * ארה"ב מוכנה להטיל סנקציות על אנשי ממשל ומוסדות האחראים לזוועות והמתנכלים לעם.
         * בהיעדר מוצא אחר, ארה"ב מוכנה להשעות סיוע המוניטארי ולא להניח לאליטה מושחתת לנצלו לצרכיה.
         * ארה"ב תרחיב את קשר הסחר שלה עם מדינות באזור.
         * ארה"ב תפעל בשיתוף פעולה עם מדינות באזור לעריכת רפורמות לשיפור הסביבה העסקית בהן ולהפיכתן לשותפות סחר.
         * ארה"ב תתמוך בהגברת התכלול הכלכלי בין מדינות אפריקה.
         * ארה"ב תעבוד עם מדינות באזור כדי להתגבר על הצורך בסיוע כלכלי.
         * ארה"ב תאפשר גישה לטובין ושירותים אמריקניים כחלופה לאלה של סין.
         * ארה"ב תעבוד עם מדינות באזור כדי לשפר את יכולות שירותי הביטחון שלהן לפעול נגד טרור, סחר בבני אדם וסחר בלתי חוקי באמצעי לחימה ומשאבי טבע.
         * ארה"ב תשתף פעולה עם גורמים באזור להבסת ארגוני טרור ואיומים אחרים.

**סיכום ומסקנות**

1. האסטרטגיה מזהה ארבעה אינטרסי ליבה של ארה"ב, כדלהלן:
   1. הגנה על העם האמריקני, המולדת ודרך החיים האמריקנית.
   2. קידום השגשוג האמריקני.
   3. שמירה על השלום באמצעות כוח.
   4. קידום ההשפעה האמריקנית.
2. המסמך מזהה שלוש רמות של איומים על ארה"ב – שבניהן חוט מקשר אחד והוא התחרות בין אלו המעריכים את החירות וההגינות האנושית ואלו שאינם:
   1. סין ורוסיה המאתגרות את ארה"ב ואת עוצמתה באופן כולל וגלובלי.
   2. צפון קוריאה ואיראן מאיימות על היציבות האזורית.
   3. ארגונים רב לאומיים מאיימים על אמריקנים באופן אינדיבידואלי.
3. מעט במסמך הוא חסר תקדים – מעט הדברים שלא הופיעו במסמכי האסטרטגיה של ממשל אובמה, הופיעו באלה של ממשל בוש הבן. עם זאת, המסמך מנסה לייצור הנגדה ברורה בין מדיניות ממשל טראמפ למדיניות ממשל אובמה.
4. השוני העיקרי ממסמכים של ממשלים קודמים אינו בתוכן, כי אם באווירה. מהמסמך עולה תחושה של ארה"ב כאומה במצור – הנדרשת להגן על גבולותיה מפני מהגרים, תשתיותיה החיוניות מפני תקיפות בסב"ר, שמיה מפני טילים בליסטיים, עליונותה הטכנולוגית והמסחרית מפני תחרות בלתי הוגנת וכו'. יש הטוענים שמדובר יותר מאשר בשינוי אווירתי, אלא בשינוי בסיפר (נראטיב) של הממשל האמריקני (או אף של ארה"ב) ביחס לעבר. שינוי זה מתחבר לסיפר של שחזור עוצמתה ויוקרתה של ארה"ב – התמה העיקרית של ממשל טראמפ.
5. האסטרטגיה מתיימרת להסתמך על עקרונות אותם היא מכנה כ"ריאליזים עקרוני". תפיסה זו מתבססת על מספר עקרונות בסיסיים מהאסכולה הריאליסטית - קבלת התפקיד המרכזי של העוצמה (Power) במערכת הבין לאומית והתבססות על המדינה הריבונית כשחקן המשמעותי במערכת הבין לאומית. עם זאת, התפיסה מתיימרת גם לקדם ערכים אותם היא תופסת כאמריקניים, תוך הפעלת שיקול דעת בנוגע לרוחב היריעה של האינטרסים האמריקניים.
6. המסמך מדגיש מאוד את האלמנט התחרותי במערכת הבין לאומית. כתוצאה מכך, המסמך מתעדף באופן ברור הסתמכות על אינטרסים ונטישה של מדיניות מבוססת אידיאולוגיה כגון "החובה להגן" (Responsibility to Protect – R2P) ואולי אף הסתמכות על ארגונים על לאומיים ובריתות רב-צדדיות.
7. המסמך מתמקד מאוד בפן הכלכלי של היחסים הבין לאומיים. בדברו על עקרונות אמריקניים, המסמך מתעדף באופן ברור עקרונות "טראמפיים" – כלכלת שוק המבוססת על "סחר הוגן" ועוצמה צבאית - על פני עקרונות אחרים כגון דמוקרטיה וזכויות אדם.
8. יש הטוענים שהמסמך מגדיר מחדש את מדיניות "אמריקה ראשונה" (America First) של ממשל טראמפ כמדיניות בין לאומית (Internationalist) בעיקרה ולא כמדיניות הבדלנית שהסתמנה במהלך הבחירות.
9. אכן, המסמך קובע בבירור שארה"ב משרתת בראש ובראשונה את האינטרסים שלה עצמה. יש לציין שאין בהכרח סתירה בין מדיניות "בין לאומית" לבין מדיניות של קידום אינטרסים לאומיים. מהמסך עולה כי ארה"ב אומנם תפעל בעולם, אך בראש ובראשונה במטרה לקדם את ענייניה ובמידת האפשר באופן דו-צדדי ובאמצעות כלים כלכליים וצבאיים (מסתמן – בסדר הזה).
10. הנסיגה מהפן האידיאולוגי של המדיניות האמריקנית מאפשרת למסמך להפריד בין תחרות לבין עויינות. מרגע שהכל אינטרסים, אפשר, לכאורה, לקיים תחרות שאינה רווייה באמוציות ואף אינה סכום אפס (גם אם באסטרטגיה הספציפית הזו נראה כי הגישה, פעמים רבות, נוטה כן לראות את העולם במונחי משחק סכום אפס). בתפיסה הכללית, יש בכך מן החזרה לעידן שלפני ראשית המאה העשרים והעימותים האידיאולוגיים (קומוניזם-ליברליזם, ליברליזם-פאשיזם) של אותה התקופה.
11. המסמך עוסק בהרחבה במדיניות פנים באופן כללי ובפרט בפן "ביטחון המולדת" של הביטחון הלאומי. המסמך פותח בהגנת המולדת ובתוך פרק זה מזכיר את הגנת הגבולות כצעד הראשון להגנה על ארה"ב. יש בכך ללמד רבות על סדר העדיפויות ותפיסת העולם של ממשל טראמפ – ובראש ובראשונה את מקומם היחסי של ענייני פנים, כגון סוגיית המהגרים.
12. המענה לנשק הבלתי קונבנציונלי עוסק בעיקר בתחום הטרור ומעט בנשק הבלתי קונבנציונלי המדינתי – למרות הנב"ק הקיים כיום ברוסיה ובצפון קוריאה (והעיסוק הפומבי הניכר בסוגיות הגרעין הצפון קוריאניות והאיראניות). כמו כן, העיסוק באיומים ביולוגיים נמצא במקום גבוה מבעבר.
13. המסמך נוקט בקו תקיף ומפוכח יותר מבעבר בכל הנוגע ליחסים הבין מעצמתיים עם רוסיה וסין.
    1. עלייתה של סין נתפסת במסמך כעובדה מוגמרת – וכך גם התחרות הבין מעצמתית איתה. סין נתפסת כמעצמה רוויזיוניסטית בעלת יכולת צבאית ומדיניות התרחבותית (Expansionist) שבהכרח מהווה סיכון לשכנותיה.
    2. התחרות נגד סין מתוארת בקווים כלכליים ואילו זו נגד רוסיה בקווים של אזורי השפעה. עם זאת, נקודת המוצא היא שהתחרות קיימת מול שתי המדינות וששתיהן מבקשות לאתגר את מעמדה של ארה"ב והשפעתה בעולם.
    3. התחרות נגד סין ורוסיה מצטיירת כתופעה שאינה גלובלית וטוטאלית (כפי שהייתה התחרות הבין מעצמתית במלחמה הקרה), אלא אזורית ונושאית, אך מנגד, קיומה מצטייר כעניין קבוע. מכאן, פתוחה הדלת לשיתופי פעולה בנושאים שונים, בניגוד לחזרה לימי המלחמה הקרה והמלחמה האידיאולוגית הבין-גושית.
    4. המסמך נוטש מדיניות קודמת וארוכת שנים[[9]](#footnote-9) לפיה שילובה של סין במערכת הבין לאומית יביא לשינויה לטובה ותמנע, תצמצם, או לכל הפחות תדחה, אנטגוניזם ותחרות (ואולי אף מלחמה רבתי) בין ארה"ב ובין סין. לא זו אף זו, המסמך מותח ביקורת חריפה על מדיניות זו וטוען שהיא הביאה לכך שסין הצליחה לעוות את המערכת הבין לאומית ולנצל את כלליה לרעה וכך לחתור תחת מעמדה של ארה"ב ועוצמתה. כמו כן, טוען המסמך שסין פועלת במגוון אזורים באופן המזיק לאינטרסים אמריקניים. נטישת המדיניות הקיימת בנוגע לסין – במידה ומדובר ביותר מ"דברים תקיפים" - מחייבת גיבוש מדיניות חדשה. למדיניות זו עשויות להיות השפעות מרחיקות לכת וגלובליות. אימוצה של מדיניות תחרותית-גלובלית מול סין עשויה להשפיע גם על אינטרסים ישראלים בנושאים שונים ואפשר שנדרשת היערכות לשם כך.
14. המסמך מזכיר בפירוש את האו"ם כמוסד רב-לאומי המצריך רפורמה ועדכון – בדגש על דיווחיות ואחריות משותפת בין חברי הארגון. כמו כן, יש לציין שהמסמך טוען כי ארה"ב תדרוש מידת השפעה על גיוון המוסד ומאמציו העולה בקנה אחד עם תרומתה לו.
15. המסמך קובע בפירוש כי ארה"ב לא תוותר על ריבונותה לטובת מוסדות רב-לאומיים – ככל הנראה, בראש ובראשונה מכוונת הכרזה זו כלפי בית הדין הפלילי הבין לאומי (ICC).
16. סדר העדיפויות של מדיניות החוץ האמריקנית – מזרח אסיה, אירופה, המזה"ת ו"השאר" נותר זהה ממסמכים קודמים. סדר עדיפויות זה ניכר הן מסדר הופעת האזורים במסמך ורוחב העיסוק היחסי בכל אזור.
17. נושא מעניין במסמך הוא הניסיון להסתמך על השוק הפרטי במקרים להם נתנה המדינה מענה בעבר. בעיקר נוכח הדבר בסוגיית הסיוע ההומניטארי ומתבטא בקביעה כי ארה"ב תעניק סיוע הומניטארי לא באמצעות מענקים ממשלתיים, אלא בסיוע המגזר הפרטי ובתמרוצו. מדובר בשינוי שאפשר לראות את ניצניו בקיצוצים בתקציבי משרד החוץ וסוכנות הסיוע של ארה"ב (USAID). יש להמשיך ולעקוב אחר מגמה זו, שכן היא עשויה ליצור מודל חלופי לסיוע ההומניטארי באופן כללי[[10]](#footnote-10).
18. יש הטוענים כי פער מסתמן במסמך הוא שלמרות ההתייחסות הקיימת אל השוק הפרטי מחד גיסא וההתייחסות בו אל גורמים שאינם מדינתיים מאידך גיסא, אין בו קשירה בין שני היבטים אלה לכדי הכרה בשחקנים חדשים יחסית בזירה הבינ"ל – והם התאגידים הרב לאומיים. האסטרטגיה מתייחסת אל גורמים רב לאומיים רק בהיבטים של גורמי פשיעה וארגוני טרור ומצד שני מניחה שהמגזר הפרטי יפעל בעיקר לטובת חיזוק עוצמתה של ארה"ב. זאת למרות שלתאגידים רב לאומיים עשויה להיות השפעה משמעותית על מדיניות החוץ והביטחון הלאומי של ארה"ב ושהאינטרסים שלהם עשויים שלא לעלות בקנה אחד עם אלה של ארה"ב.
19. במסמך מספר סתירות פנימיות לכאורה בין התבטאויות הטוענות לאי-כפיית ערכיה של ארה"ב על מדינות אחרות לבין כאלה הטוענות ליישום מדיניות "מבוססת ערכים". אף שנדמה שמדובר בסתירות, אפשר לפשר בעניין זה באמצעות ההנחה שארה"ב תימנע מכפיית ערכיה בכוח על ידי פעולה צבאית או על ידי פעולות מדיניות שנועדו למטרה זו בלבד (לדוגמה – סנקציות). עם זאת, היא תשאף לקדם את ערכיה באמצעים רכים יותר כדוגמת דיפלומטיה או חוזי סחר.
20. למרות שמו, המסמך אינו אסטרטגיה, שכן אינו קושר יחדיו מטרות עם אמצעים ושיטות\דרכים להשיגן. המסמך קובע יעדים ואיומים – ובמידה זו או אחרת מתעדף בניהם – אך אינו כולל דרכי פעולה לטיפול באיומים שזוהו, קשירה ברורה של משאבים לטיפול בהם או אף את הבהירות הנדרשת ממסמכי אסטרטגיה. לפיכך, נכון יותר להתייחס אליו כמסמך "חזון" או מדיניות ולא כ"אסטרטגיה"[[11]](#footnote-11).
21. יש להישמר מלקרוא יותר מידי בין השורות של מסמכי אסטרטגיה כגון אלה ולהתבסס עליהם ככלי להערכה מדויקת. היקף הצוות העובד עליהם ניכר, תהליך העבודה עליהם ארוך ורבים גם הקהלים השונים אליהם הוא פונה – הן פנימיים והן חיצוניים. לא זו אף זו, באסטרטגיות קודמות היה, פעמים רבות, פער ניכר בין הכתוב באסטרטגיה למדיניות הממשל בפועל. לפיכך, מסמכי אסטרטגיה לאומיים משמשים יותר כהצהרת כוונות כללית, ככלי לגיבוש תפיסת העולם הכללית של הממשל[[12]](#footnote-12), וכ"ברומטר" לתפיסת הממשל באופן כללי[[13]](#footnote-13) עבור מגוון קהלים - מאשר ככלי להערכת צעדי מדיניות ספציפיים או תוצאותיהם.
22. עם זאת, אפשר לסכם ולהגיד שאסטרטגיה זו "קודרת" יותר מקודמותיה, "עימותית" (Confrontational) יותר ובמידה רבה עולה בקנה אחד עם תפיסות כלליות שהציג הנשיא טראמפ בשנת כהונתו הראשונה[[14]](#footnote-14) ועם מעשי הממשל בפועל. לפיכך, אפשר להניח שממשל טראמפ עומד מאחורי הנשיא בגישתו הכללית ושהמדיניות של ממשל זה אכן תתאפיין במידה לא מבוטלת על תפיסת סכום אפס, פעולה על בסיס אינטרסים (בראש ובראשונה על בסיס כלים כלכליים) ותפיסה תחרותית של המערכת הבין לאומית.

בברכה,

**שמואל שמואל**

**רת"ח הצבאות הזרים והסב"ר**

**מרכז דדו**

**ביבליוגרפיה**

Alterman, Jon B. "Muscle Bound: Trump National Security Strategy Mistakenly Focuses on Strength and Not Agility", **Center for Strategic and International Studies** **(CSIS),** 19 December 2017, [www.csis.com/analysis/muscle-bound-trump-national-security-strategy-mistakenly-focuses-strength-and-not-agility](http://www.csis.com/analysis/muscle-bound-trump-national-security-strategy-mistakenly-focuses-strength-and-not-agility)

Beinart, Peter. "Trump Doesn't Seem to Buy His Own National Security Strategy", **The Atlantic**, 19 December, 2017, [www.theatlantic.com/international/archive/2017/12/nss-trump-principled-realism/548741/](http://www.theatlantic.com/international/archive/2017/12/nss-trump-principled-realism/548741/)

Clark, Colin. "Trump's New National Security Strategy: Economics Trumps Military, Human Rights", **Breaking Defense**, 18 December, 2017, [www.breakingdefense.com/2017/12/trump-in-new-national-security-strategy](http://www.breakingdefense.com/2017/12/trump-in-new-national-security-strategy)

Cordsman, Anthony H. "President Trump's New National Security Strategy", **Center for Strategic and International Studies** **(CSIS),** 18 December 2017, [www.csis.com/analysis/president-trumps-new-national-security-strategy](http://www.csis.com/analysis/president-trumps-new-national-security-strategy)

DeJonge-Schulman Loren, Hendrix Jerry, Goldberg Ilan et. al. "CNAS Experts Break Down Trump's New National Security Strategy", **Center for New American Security (CNAS)**, 21 December, 2017, [www.cnas.org/publications/podcast/cnas-experts-break-down-trumps-new-national-security-strategy/](http://www.cnas.org/publications/podcast/cnas-experts-break-down-trumps-new-national-security-strategy/)

Fontaine, Richard. "Trump Should Mind the Gaps in His National Security Strategy", **War on the Rocks**, 21 December, 2017, [www.warontherocks.com/2017/12/trump-mind-gaps-national-security-strategy/](http://www.warontherocks.com/2017/12/trump-mind-gaps-national-security-strategy/)

Goldberg, Ilan. "Trump's National Security Strategy is Dead on Arrival", **Newsweek**, 18 December, 2017, [www.newsweek.com/trump-national-security-strategy-dead-arrival-751514](http://www.newsweek.com/trump-national-security-strategy-dead-arrival-751514)

Green, Michael Jonathan. "The NSS and the China Challenge", **Foreign Policy**, 18 December, 2017, [www.foreignpolicy.com/2017/12/18/the-nss-and-the-china-challenge/](http://www.foreignpolicy.com/2017/12/18/the-nss-and-the-china-challenge/)

Hendrix, Jerry. "Trump's New National-Security Strategy Projects Confidence", **National Review**, 18 December, 2017, [www.nationalreview.com/article/454733/trumps-national-security-strategy-projects-confidence-increases-defense-capability/](http://www.nationalreview.com/article/454733/trumps-national-security-strategy-projects-confidence-increases-defense-capability/)

Inboden William, Ashford Emma, Itzjowitz-Shfrinson Joshua R., et. al. "Policy Roundtable: What to Make of Trump's National Security Strategy", **Texas National Security Review**, 21 December 2017, [www.tnsr.org/roundtable-policy-roundtable-make-trumps-national-security/strategy/](http://www.tnsr.org/roundtable-policy-roundtable-make-trumps-national-security/strategy/)

Jost, Tyler. "The New Pessimism of US Strategy towards China", **War on the Rocks**, 28 December, 2017, [www.warontherocks.com/2-17/12/new-pessimism-u-s-strategy-towards-china/](http://www.warontherocks.com/2-17/12/new-pessimism-u-s-strategy-towards-china/)

Katulis, Brian. "Trump's NSS: Abjuring American Leadership", **The Warcast Podcast,** 26 December, 2017, [www.warontherocks.com/podcast/warcast/](http://www.warontherocks.com/podcast/warcast/)

Mehta, Aaron. "Trump's National Security Strategy Unveiled, with Focus on Economics", **Defense News**, 18 December, 2017, [www.defensenews.com/breaking-new/2017/12/18/trump-national-security-strategy-unveiled-with-focus-on-economics/](http://www.defensenews.com/breaking-new/2017/12/18/trump-national-security-strategy-unveiled-with-focus-on-economics/)

**National Security Strategy of the United States of America**, Washington DC, the White House, December 2017

Porter, Patrick, "Tradition's Quiet Victories: Trump's National Security Strategy", **War on the Rocks**, 22 December, 2017, [www.warontherocks.com/2017/12/traditions-quiet-victories-trumps-national-security-strategy/](http://www.warontherocks.com/2017/12/traditions-quiet-victories-trumps-national-security-strategy/)

Singh, Michael. "The Realism in Trump's NSS", **The Warcast Podcast,** 22 December, 2017, [www.warontherocks.com/podcast/warcast/](http://www.warontherocks.com/podcast/warcast/)

Wright, Thomas. "The National Security Strategy Papers Over a Crisis", **The Atlantic**, 19 December, 2017, [www.theatlantic.com/international/archive/2017/12/trump-national-security-strategy/548756/](http://www.theatlantic.com/international/archive/2017/12/trump-national-security-strategy/548756/)

Zenko, Micah. "Trump's National Security Strategy Deserves to be Ignored", **Foreign Policy**, 18 December 2017, [www.foreginpolicy.com/2017/12/18/trumps-national-security-strategy-deserves-to-be-ignored/](http://www.foreginpolicy.com/2017/12/18/trumps-national-security-strategy-deserves-to-be-ignored/)

1. **National Security Strategy of the United States of America**, Washington DC, the White House, December 2017 [↑](#footnote-ref-1)
2. יש לציין שזו הפעם הראשונה אי פעם שממשל חדש מצליח לפרסם אסטרטגיית ביטחון לאומי בתוך פרק זמן של פחות משנה. כמו כן, מדובר בפעם הראשונה מזה זמן שהנשיא בעצמו השיק את המסמך. [↑](#footnote-ref-2)
3. 50 US Code, section 3043 [↑](#footnote-ref-3)
4. כמו לדוגמה, הכללת סין בארגון הסחר העולמי. [↑](#footnote-ref-4)
5. כדי לצמצם את נגע השימוש בסמים [↑](#footnote-ref-5)
6. האו"ם מוזכר בפירוש בהקשר זה. [↑](#footnote-ref-6)
7. הבעיה עם שחיתות, כפי שעולה מן המסמך, שהיא המקנה יתרון, לרוב, למתחרים אסטרטגיים של ארה"ב. [↑](#footnote-ref-7)
8. כדוגמת תוכנית Belt and Road. [↑](#footnote-ref-8)
9. הקיימת, פחות או יותר, מאז שנות השבעים של המאה העשרים. [↑](#footnote-ref-9)
10. מודל שעשויה להיות דומה, למרבה האירוניה, לזה הסיני. [↑](#footnote-ref-10)
11. במידה רבה, נכון הדבר גם למגוון מסמכים אחרים המכונים "אסטרטגיה", למרות שאינם כאלה. [↑](#footnote-ref-11)
12. במיוחד נכון הדבר בנוגע למסמך האסטרטגיה הראשון של הממשל המהווה מעבר ממצע הבחירות לאסטרטגיה לאומית. [↑](#footnote-ref-12)
13. בשונה מאשר תפיסתו של הנשיא באופן אישי, אותה אפשר להבין טוב יותר מהתבטאויותיו הכלליות. ואכן, יש חילוקי דעות בנוגע למידת מחויבותו של הנשיא טראמפ לאסטרטגיה אותה פרסם ממשלו – ואף בנוגע למידת היכרותו עמה. [↑](#footnote-ref-13)
14. גם אם דבריו בפומבי – ואף במסיבת העיתונאים בה הושקה האסטרטגיה – עשויים להתפרש כחותרים תחת האסטרטגיה המתוארת לעיל, או אף מנוגדים לה. [↑](#footnote-ref-14)